RESOLUCIÓN do 30 de xuño de 2004 pola que se convoca un Curso de verán sobre o réxime do planeamento urbanístico no dereito español e comunitario.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 07/07/2004

Dentro do Plan de actividades da Escola Galega de Administración Pública para o 2004 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Revista de Derecho Urbanístico y Medio Ambiente e co concello de Oleiros, un curso de verán sobre o planeamento urbanístico no dereito español e comunitario, conforme as seguintes bases:
1. Obxectivos.
A través de especialistas de primeira liña na materia, ilustrar os asistentes sobre os sistemas de execución do planeamento urbanístico nos países máis importantes de Europa; tema hoxe en día atractivo e polémico ao mesmo tempo. ¿A quen debe corresponderlle o protagonismo na execución dos plans: propietarios, promotores, concellos, comunidades autonómicas?. Confrontaranse neste curso os distintos sistemas nacionais neste ámbito, co obxecto
de alcanzar solucións de utilidade e interese. Na actualidade, existe unha especial confusión sobre o modo idóneo de realizar un plan urbanístico e esta xornada proponse achegar solucións sobre esta controvertida cuestión.
2. Contido.
Trataranse estes temas:
-O planeamento urbanístico no ordenamento español.
-O planeamento urbanístico no ordenamento alemán.
-O planeamento urbanístico no ordenamento francés.
-A repercusión de Europa sobre o planeamento urbanístico dos estados membros.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: o curso convocado desenvolverase no salón de actos do Castelo de Santa Cruz do concello de Oleiros (A Coruña), sito na praia de Santa Cruz (Santa Cruz) da citada localidade, o día 29 de xullo de 2004.
5. Inscrición.
-Prazo: remata o martes, día 27 de xullo de 2004.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 28 de xu11o, de 9.00 a 14.00 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento do curso, así como o de cancelalo, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate do curso, a aquelas persoas inscritas que concorresen asiduamente a el, cando a súa asistencia sexa igual ou superior ao 85% das horas lectivas programadas, e expresarase
neste documento a natureza da actividade e as datas da súa realización.
Santiago de Compostela, 30 de xuño de 2004.
Domingo Bello Janeiro
Director da Escola Galega de Administración Pública